पाकिस्तान ६ विकेटले विजयी
कप्तान बाबर आजमले अविजित अर्धशतक बनाएपछि पाकिस्तानले त्रिकोणात्मक शृंखलामा लगातार दोस्रो जित हात पार्नेक्रममा शनिबार घरेलु टोली न्युजिल्यान्डलाई ६ विकेटले पराजित गरेको छ । पाकिस्तानले अघिल्लो दिन शृंखलाको तेस्रो टोली बंगलादेशमाथि २१ रनको जित रचेको थियो ।
क्राइसचर्च — कप्तान बाबर आजमले अविजित अर्धशतक बनाएपछि पाकिस्तानले त्रिकोणात्मक शृंखलामा लगातार दोस्रो जित हात पार्नेक्रममा शनिबार घरेलु टोली न्युजिल्यान्डलाई ६ विकेटले पराजित गरेको छ । पाकिस्तानले अघिल्लो दिन शृंखलाको तेस्रो टोली बंगलादेशमाथि २१ रनको जित रचेको थियो ।आजमले ५३ बलमा ७९ रन बनाउँदै टोलीलाई बलियो स्थितिमा पुर्‍याएका थिए । न्युजिल्यान्डले पहिला ब्याटिङ गर्दै १४७–८ को स्कोर बनाएपछि आजमको प्रेरणामा पाकिस्तानले १० बलअघि नै १ सय ४९ रन बनायो । आजम २७ रनमा हुँदा टिम साउथीको बलमा ग्लेन फिलिप्सले प्वाइन्टमा क्याच छाड्नु न्युजिल्यान्डका लागि निकै महँगो पर्‍यो । त्यसको फाइदा उठाउँदै आजमले आफ्नो २८ औं ट्वान्टी–२० अन्तर्राष्ट्रिय अर्धशतक बनाए । भारतका रोहित शर्माको नाममा पनि ट्वान्टी–२० अन्तर्राष्ट्रियमा २८ अर्धशतक छ । भारतकै विराट कोहलीले यो संरचनामा सर्वाधिक ३३ अर्धशतक प्रहार गरेका छन् । आजमले न्युजिल्यान्डविरुद्ध कुल ११ चौका प्रहार गरे । बंगलादेशविरुद्ध शुक्रबार म्याच विजयी ७८ रन बनाएका मोहम्मद रिजवानलाई साउथीले सुरुमै आउट गर्दा पाकिस्तान दबाबमा आएको थियो । त्यसपछि आएका सान मसुद पनि शून्यमा आउट भए । आजम र सद्दाब खानले तेस्रो विकेटमा ६१ रनको महत्त्वपूर्ण साझेदारी गरे । सद्दाबले २२ बलमा समान २ चौका र छक्का प्रहार गर्दै ३४ रन बनाए । मसुद र सद्दाब दुवैलाई ब्लेयर टिकनरले आउट गरे । टिकनरको अन्तिम ओभरमा २१ रन जोड्दै पाकिस्तानले जित निश्चित गरेको थियो । मोहम्मद नवाज १६ रनमा आउट भए पनि आजमले हैदर अलीसँग मिलेर पाकिस्तानलाई विजय दिलाए । २ बल खेलेका अलीले १ चौका र १ छक्का प्रहार गरे । अस्ट्रेलियामा अर्को साता सुरु हुने ट्वान्टी–२० विश्वकपका लागि तीन टोलीले यो प्रतियोगिता तयारीका रूपमा लिएका छन् । अलराउन्डर सद्दाबलाई माथिल्लोक्रममा ब्याटिङका लागि पठाइएको थियो र यो उपयोगी बनेको थियो । आजमले यो रणनीति विश्वकपमा प्रयोग गर्न सकिने जनाए । यसअघि मध्यक्रममा मार्क च्यापम्यानको प्रयासमा न्युजिल्यान्डको स्कोर सुधारिएको थियो । च्यापम्यानले १६ बलमा ३२ रन बनाउँदा ३ चौका र २ छक्का प्रहार गरे । ओपनर डेभन कोन्वेले ३५ बलमा ३६ र कप्तान केन विलियम्सनले ३० बलमा ३१ रन बनाए । यी दुईले दोस्रो विकेटमा ६१ रन जोडे । विलियम्सनका लागि यो अर्को निराशाजनक क्षण थियो । पछिल्ला १८ महिनामा उनले सबै संरचनाको खेलमा केवल दुई पटकमात्र अर्धशतक बनाएका छन् । त्यसका लागि उनले २९ इनिङ्स खेलेका छन् ।विलियम्सनलाई अफ स्पिनर मोहम्मद नवाजले बोल्ड गरे । च्यापम्यान तीव्र गतिका बलर हरिस राउफको स्लो बलमा आउट भए । राउफले ४ ओभरमा २८ रन खर्चेर ३ विकेट लिए । मोहम्मद वासिम र नवाजले २–२ तथा सहनवाज दाहानीले १ विकेट लिए । न्युजिल्यान्डले आइतबार बंगलादेशको सामना गर्नेछ ।